b'\n_START_ARTICLE_\nKuikat\n_START_SECTION_\nEvoluutio\n_START_PARAGRAPH_\nNeoaves jakautui kahteen kehityslinjaan noin 79,6 miljoonaa vuotta sitten. Yhdest\xc3\xa4 kehittyiv\xc3\xa4t varpuslinnut (Passeriformes), toisesta jalohaukkalinnut (Falconiformes), rantalinnut (Charadriiformes), ulappalinnut (Procellariiformes), kuikkalinnut (Gaviiformes), haikaralinnut (Ciconiiformes) ja pingviinilinnut (Sphenisciformes)._NEWLINE_Kuikkalinnuilla ja ulappalinnuilla on luultavasti yhteinen esi-is\xc3\xa4, joka tutkijoiden mukaan eli Gondwanalla noin 71 miljoonaa vuotta sitten, kun Australia, Etel\xc3\xa4manner ja Etel\xc3\xa4-Amerikka olivat kiinni toisissaan ja suuri maa-alue sijaitsi etel\xc3\xa4mp\xc3\xa4n\xc3\xa4. Nykyisill\xc3\xa4 kuikilla on pitk\xc3\xa4 kehityshistoria takanaan, mutta ovat nyky\xc3\xa4\xc3\xa4n varsin samanlaisia ja muodostavat vain yhden suvun ja heimon.\n_START_SECTION_\nUlkon\xc3\xa4k\xc3\xb6 ja elintavat\n_START_PARAGRAPH_\nKuikat ovat uikkuja suurempia ja erinomaisesti vesiel\xc3\xa4m\xc3\xa4\xc3\xa4n sopeutuneita: ruumis on muodoltaan sikarimainen, pyrst\xc3\xb6 on lyhyt ja jalat ovat kaukana per\xc3\xa4p\xc3\xa4\xc3\xa4ss\xc3\xa4. N\xc3\xa4iden ominaisuuksiensa ansiosta kuikat liikkuvat vedess\xc3\xa4 taitavasti. Kuikat pystyv\xc3\xa4t olemaan veden alla 3\xe2\x80\x935 minuuttia, etenem\xc3\xa4\xc3\xa4n 500\xe2\x80\x93800 metri\xc3\xa4 ja sukeltamaan 30 metrin syvyyteen. Yleens\xc3\xa4 sukellus kest\xc3\xa4\xc3\xa4 20\xe2\x80\x9350 sekuntia. Sukelluksen ajaksi ihopoimu sulkee sierainaukot. Kuikat ovat k\xc3\xb6mpel\xc3\xb6it\xc3\xa4 maalla, jonne ne eiv\xc3\xa4t nousekaan muuten kuin pesim\xc3\xa4\xc3\xa4n, eiv\xc3\xa4tk\xc3\xa4 koskaan et\xc3\xa4\xc3\xa4nny maata pitkin 1,5 metri\xc3\xa4 kauemmaksi vesirajaa. Poikaset osaavat synnynn\xc3\xa4isesti ry\xc3\xb6mi\xc3\xa4 ja se k\xc3\xa4ytt\xc3\xa4\xc3\xa4 t\xc3\xa4t\xc3\xa4 taitoa my\xc3\xb6s aikuisena.  Lepoasennossa kuikkalintujen p\xc3\xa4\xc3\xa4 on selvemmin vaakasuorassa kuin merimetsojen mutta ei niin vaakasuorassa kuin koskeloiden. Lennossa p\xc3\xa4\xc3\xa4 ja kaula ty\xc3\xb6ntyv\xc3\xa4t suoraan eteen v\xc3\xa4h\xc3\xa4n ruumiin tason alapuolelle, josta syyst\xc3\xa4 lentokuva on hieman k\xc3\xb6yryn n\xc3\xa4k\xc3\xb6inen. Kuikkien lentonopeus on 70\xe2\x80\x9380\xc2\xa0km/h. Kuikkalinnut ovat \xc3\xa4\xc3\xa4ness\xc3\xa4 etup\xc3\xa4\xc3\xa4ss\xc3\xa4 pesim\xc3\xa4aikoina; \xc3\xa4\xc3\xa4net kuuluvia, valittavia tai kaakattavia. Kuikat pesiv\xc3\xa4t sis\xc3\xa4vesiss\xc3\xa4 mets\xc3\xa4-, suo- ja tunturiseuduilla. Kuikat ovat kotipaikka- ja pariuskollisia. Sama pes\xc3\xa4paikka voi olla k\xc3\xa4yt\xc3\xb6ss\xc3\xa4 useita vuosia. Talvehtiminen tapahtuu merell\xc3\xa4 rannikoiden l\xc3\xa4hell\xc3\xa4, harvemmin sis\xc3\xa4vesiss\xc3\xa4; muuttoaikoina hajaparvissa._NEWLINE_Kuikan suomenkielinen nimi on onomatopoeettinen eli lintu (ja sit\xc3\xa4 kautta koko heimo) on nimetty sen \xc3\xa4\xc3\xa4ntelyn perusteella, kuik-ko, kuik-ko.'